Jiena naqbel li l-Kostituzzjoni ta' Malta għandha tagħti l-liberta' lil kull persuna biex tagħżel ir-reliġjon li trid tipprattika u tibqa' kif inhi bħalissa. Ma naqbilx li għandha titneħħa kull referenza għar-reliġjon, li fuqha nbena l-passat tagħna. Il-Kostituzzjoni m'għandhiex taċċetta prattiċi ta' reliġjonjiet li jmorru kontra d-drittijiet tal-bniedem, inaqqsu l-ugwaljanza bejn is-sessi, ma jirrispettawx il-ħajja mill-konċepiment sat-tmiem naturali tagħha, jaċċettaw piena kapitali, jaċċettaw l-iskjavitu' jew iħaddnu valuri oħra li jkunu ta' detriment għall-umanita' u għall- pajjiżna. Nixtieq li neżaminaw esperjenzi ta' pajjiżi oħra biex nevitaw problemi u spejjeż bla bżonn. Eżempju, il-Kostituzzjoni Franciża taċċetta l-liberta' reliġjuża iżda dan ħoloq il-bżonn li titwaqqaf task force tal-Gvern biex twettaq missjoni inter-ministerjali kontra s-setet u biex tissalvagwardja lis-soċjeta' ċivili minn kull kult perikoluż.1 Dubju ieħor li għandi hu kif se jibdew jittieħdu ċerti deċiżjonijiet, eżempju liema vaganzi għandhom jingħataw. X'se jiġri jekk ikun hemm min irid li t-tfal tiegħu imorru l-iskola fil-Milied u jingħataw vaganza fi ġranet oħra? Il-fabbriki meta se jieqfu għall-vaganzi tagħhom? Dan hu eżempju żgħir li jġiegħlni naħseb li l-fatt li titneħħa r-referenza għar-reliġjon Kattolika toħloq aktar problemi amministrattivi. Eżempju ieħor hu li jekk membri parlamentari li jkunu parti minn xi setet li ma jaċċettawx tobba jew prattiċi komuni fl-isptar, dawn se jżarmaw l-isptarijiet tagħna? Se jwaqqfu tranfużjonijiet tad-demm jew operazzjonijiet tal-qalb? Se jwaqqfu testijiet preventivi tal-mard?2 Se jkollna min jirrifjuta trattament mediku għal-uliedu mingħajr ma jħallas għal-għemilu? Dan ġara fl-istat ta' Edaho fl-USA fejn Mariah Walton spiċċat vittma ta' deċiżjoni tal-ġenituri tagħha bbażata fuq il-valuri tas-setta li kienu jattendu.3 Minħabba ċ-ċokon tagħna, jekk fil-Kostituzzjoni Maltija ma jkun hemm l-ebda referenza għar-reliġjon Kattolika, ikun aktar faċli li l-liġijiet ta' Malta jinbidlu għal dawk ibbażati fuq reliġjonijiet oħra bħal dik tax-Sharia. Għalkemm l-Islamic Finance huwa settur li qed jikber u qed jiġbed l-interess ta' istituzzjonijiet finanzjarji Ewropej, dan m'għandux jieħu post sistemi eżistenti. Tibdil bħal dan jista' jkollu konsegwenzi fuq is-settur ekonomiku. Ezempju taħt il-liġi tax-Sharia, kumpaniji b'responsabilita' limitata skond l-artiklu 4(ċ) tal-Att dwar il-Kumpaniji, Kap 386 (private limited liability companies) ma jibqgħux aċċettati2. Il-kunċett ta' personalita' ġuridika distinta tal-kumpanija (Limited liabilty) isir dibattibbli. Kuntratti li jinvolvu servizzi finanzjarji fuq xiri ta' propjeta' mhux dejjem ikunu ċari u dan ikun ta' detriment għall-konsumatur. L-anqas ma jista' jkun hemm uniformita' bejn il-banek.4 Il-klijent ma jsirx sid ta' daru qabel ma jħallas l-aħħar pagament u jekk dan ma jirnexxielux jagħmlu, jitlef kollox, inkluż dak li jkun diġà ħallas. Is-sistemi li għandna nbnew matul ħafna snin u mingħajrhom Malta titlef il-kompetittivita' taghha. Jekk insaħħuhom igawdi kulħadd. Grazzi tal-opportunita' li tajtuna biex nesprimu l-opinjoni tagħna.